“ทริสเรทติ้ง” อัพเครดิต SAWAD สู่ระดับ BBB+ สะท้อนฐานทุนแกร่ง-พอร์ตสินเชื่อโตไม่หยุด
“ทริสเรทติ้ง” อัพเครดิต SAWAD สู่ระดับ BBB+ สะท้อนฐานทุนแกร่ง-พอร์ตสินเชื่อโตไม่หยุด
“ทริสเรทติ้ง” อัพเครดิต SAWAD สู่ระดับ BBB+ สะท้อนฐานทุนแกร่ง-พอร์ตสินเชื่อโตไม่หยุด
4 ก.ค. 2562

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัทศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า ล่าสุดบริษัท ทริสเรทติ้ง ได้ปรับเพิ่มอันดับเครดิตองค์กรของบริษัทเป็น “BBB+” จากเดิมที่ระดับ “BBB” โดยการปรับอันดับเครดิตที่เพิ่มขึ้นนั้น สะท้อนถึงฐานทุนที่แข็งแกร่งของบริษัท ซึ่งเป็นผลจากอัตราการก่อหนี้ในระดับต่ำ ขณะที่พอร์ตสินเชื่อมีการเติบโตอย่างต่อเนื่อง และบริษัทมีความสามารถของการทำกำไรที่แข็งแกร่ง
ขณะเดียวกัน แนวโน้มอันดับเครดิต “Stable” หรือ “คงที่” ภายใต้สมมติฐานของทริสเรทติ้งที่บริษัทจะสามารถดำรงสถานะทางการตลาดในธุรกิจสินเชื่อส่วนบุคคลแบบมีหลักประกัน รวมถึงยังคงมีความสามารถในการทำกำไร และควบคุมคุณภาพสินทรัพย์ให้อยู่ในระดับที่ยอมรับได้ นอกจากนี้ทางทริสเรทติ้งคาดหวังว่าบริษัทจะทยอยปรับปรุงคุณภาพสินเชื่อ และควบคุมการปล่อยกู้ในกลุ่มอสังหาริมทรัพย์ให้อยู่ระดับที่เหมาะสม
นอกจากนี้ ทางทริสเรทติ้งได้คาดหวังว่าอัตราส่วนหนี้สินของผู้ถือหุ้นบริษัทจะอยู่ในระดับต่ำกว่า 2 เท่า ในช่วง 2-3ปีข้างหน้า โดยล่าสุดในช่วงเดือนมี.ค.62 อัตราส่วนหนี้สินของผู้ถือหุ้นบริษัทอยู่ที่ 1.4เท่า ขณะที่ส่วนของผู้ถือหุ้น ในเดือนมีนาคม 2562 เพิ่มขึ้นเป็น 17,072 ล้านบาท โดยเพิ่มขึ้นจากสิ้นปี 60  ที่มีเพียง 11,175 ล้านบาท
โดย ทริสเรทติ้ง เชื่อว่าพอร์ตสินเชื่อของบริษัทในช่วง 3 ปีข้างหน้าจะเติบโตมากกว่าตัวเลข 2 หลัก จากเป้าหมายเพิ่มสาขา จำนวน 200-300แห่งต่อปี ซึ่งในปัจจุบันพอร์ตสินเชื่อรวมของบริษัท เติบโตขึ้นเกือบ 2 เท่า ในช่วง 2-3 ปีที่ผ่านมา โดย ณ เดือนมีนาคม 62 อยู่ที่ 32,791 ล้านบาท จากในปี 59 ที่อยู่ในระดับ 17,469 ล้านบาท
“การที่ตัวเลขหนี้สินต่อทุนอยู่ในระดับต่ำ  และส่วนของผู้ถือหุ้นเติบโตแบบแข็งแกร่ง ทำให้ SAWAD มีความพร้อมที่จะแข่งขันทุกรูปแบบ” นางสาวธิดา กล่าว